**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 18.03.2022, ora 08.00 – 19.03.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 19.03.2022, ora 07.00**

**RÂURI**

**Debitele au fost în general staționare**, exceptând râurile din bazinele hidrografice: Vișeu, Iza, Tur, Crasna, Barcău, Crișul Repede, Bega, bazinele superioare și mijlocii ale Someșului, Crișului Negru, Crișului Alb, Timișului și Bârzavei, unde au fost în scădere și cursurile inferioare ale Someșului, Crișului Negru, Crișului Alb, Mureșului, Târnavelor, Timișului și Bârzavei, unde au fost în creștere prin propagare.

Creșteri izolate de niveluri și debite s-au înregistrat pe unele râuri mici din vestul țării ca urmare a cedării diurne a apei din stratul de zăpadă.

Debitele se situează la valori sub mediile multianuale lunare, cu coeficienţi moduli cuprinşi între 30-60%, mai mici (sub 30% din normalele lunare) pe râurile din bazinele hidrografice: Crasna, Crișul Negru, Mureș, Bega Veche, Timiș, Moravița, Nera, Vedea, Râmnicu Sărat, Putna, Bârlad, bazinul inferior al Jiului, bazinul superior al Argeșului, cursul superior al Siretului, pe afluenţii Oltului inferior, Buzăului, Trotușului, Prutului şi pe unele râuri din Dobrogea.

Formațiunile de gheață (predominant gheață la maluri, năboi, pod de gheață) existente au fost în extindere și intensificare.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în general staționare**, exceptând râurile din bazinele hidrografice: Vișeu, Iza, Tur, Someș, Crișuri, Bega, Timiș, Bârzava și cursul inferior al Mureșului, unde vor fi în scădere.

Sunt posibile creșteri izolate de niveluri și debite pe unele râuri mici din vestul țării ca urmare a cedării diurne a apei din stratul de zăpadă.

Formațiunile de gheață (gheață la maluri, năboi, pod de gheață) existente vor fi în intensificare şi extindere şi îşi vor face aparitia şi pe unele râuri din jumătatea de nord a țării.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 18-19.03.2022 **a fost staționar, având valoarea de 3200 m3/s**, sub media multianuală a lunii **martie (6700 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **în creștere (3300 m3/s).**

Pe sectorul din aval de Porțile de Fier debitele vor fi în creștere la Gruia și în scădere pe sectorul Calafat-Tulcea.

**Alimentări cu apă**

**A.B.A. Prut-Bârlad**

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**Judeţul Iași:**

Se aplică situaţia de restricţii în alimentarea cu apă pentru piscicultură la folosinţele:

\* S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei I de aplicare a restricţiilor.

**2.** **Situaţia meteorologică în intervalul 18.03.2022, ora 08.00 –19.03.2022, ora 06.00**

**În ţară** valorile termice s-au situat în general sub cele normale, caracterizând o vreme deosebit de rece pentru a doua decadă a lunii martie ziua în jumătatea de sud-est (cu precădere în Dobrogea), iar noaptea în majoritatea zonelor. Astfel, temperaturile maxime s-au încadrat între 0 grade la Mahmudia și 10 grade la Sighetu Marmaţiei, Baia Mare, Satu Mare, Supuru de Jos, Săcuieni, Holod, Ştei, Gurahonţ, Vărădia de Mureş, Sânnicolau Mare, Jimbolia, Timişoara, Lugoj, Banloc, Caransebeş, Reşiţa, Oraviţa şi Moldova Nouă, iar la ora 06 se înregistrau valori termice între -12 grade la Miercurea Ciuc și 1 grad la Şiria și Dumbrăvița de Codru. Cerul a fost variabil spre senin, local cu înnorări în prima parte a zilei în vestul teritoriului, iar după-amiaza şi seara în sud, în est şi la munte. Cu totul izolat a fulguit în zona montană şi în Dobrogea (confirmări din date radar). Vântul a suflat slab și moderat, cu intensificări în regiunile estice şi sud-estice, cu viteze mai mari, de până la 60...65 km/h, în deltă şi pe litoral, iar în primele ore şi pe crestele Carpaţilor Meridionali, unde a fost transport de zăpadă. Stratul de zăpadă era prezent în cea mai mare parte a zonei montane, unde, aseară la ora 20, măsura pe platformele staţiilor meteopână la 242 cm în Munţii Făgăraş, la peste 2000 m altitudine.

**Observaţie:** de ieri de la ora 06 a fost în vigoare 1 mesaj de atenționare cod galben pentru fenomene meteorologice periculoase imediate emis de către SRPV Constanța.

**La Bucureşti** vremea a fost mai rece decât în mod normal pentru a doua decadă a lunii martie, chiar deosebit de rece noaptea. Cerul a fost variabil, iar vântul a suflat slab și moderat. Temperatura maximă a fost de 7 grade la Afumați, 8 grade la stația meteo Băneasa şi 9 grade la Filaret, iar la ora 06 erau -8 grade în Băneasa, -5 grade la Afumați și -3 grade la Filaret.

**3. Prognoza meteorologică în intervalul 19.03.2022, ora 08.00–20.03.2022, ora 8.00**

**În ţară,** vremea va fi în general frumoasă ca aspect, dar rece pentru această perioadă, chiar cu mult dimineața și noaptea. Temperaturile maxime se vor încadra între 0 și 12 grade, iar cele minime vor fi cuprinse între -11 și -1 grad, mai scăzute în estul Transilvaniei. Cerul va fi variabil ziua în sud, centru și est și mai mult senin în rest. Vor fi condiții ca izolat și trecător să ningă slab pe crestele Carpaților Meridionali, precum și în deltă și pe litoral. Vântul va sufla slab și moderat, temporar cu intensificări în prima parte a intervalului în regiunile estice și sud-estice, precum și la munte.

**La Bucureşti** vremea va fi în continuare mult mai rece decât în mod normal pentru această dată. Pe parcursul zilei cerul va fi variabil, iar vântul va sufla în general moderat (cu rafale de cel mult 35...40 km/h). Noaptea se va însenina, iar vântul va deveni slab. Temperatura maximă va fi de 5...7 grade, iar cea minimă de -4...-2 grade, ușor mai coborâtă în zona

periferică.

**4. Buletin nivometeorologic pentru perioada 18.03.2022, ora 20-20.03.2022, ora 20**

**Evoluția vremii în intervalul 17-18.03.2022**

Vremea a fost rece, geroasă în zonele înalte. Cerul a fost variabil, cu unele înnorări în Carpații Meridionali, unde pe arii restrânse a nins slab. Vântul a suflat moderat, cu intensificări în zonele înalte ce au atins 50-60 km/h pe crestele din Orientali, 60-70 km/h pe cele din Bucegi și Făgăraș și 70-80 km/h pe crestele din vestul Carpaților Meridionali, viscolind trecător zăpada. Pe arii restrânse s-a semnalat ceață, îndeosebi în Carpații Meridionali. Stratul de zăpadă a scăzut ușor în Carpații Meridionali și Occidentali, exceptând

altitudinile mai joase din Bucegi, unde a crescut cu 1-2 cm, și nu a suferit variații în Carpații Orientali.

**Grosimea stratului de zăpadă în 18.03.2022, ora 14:00:**

**Carpaţii Meridionali:** 243 cm la Bâlea-Lac, 192 cm la Vf. Omu, 142 cm Vf. Țarcu, 104 cm la Cuntu, 90 cm la Păltiniș, 76 cm la Parâng, 57 cm la Sinaia, 48 cm la Predeal, 48 cm Fundata;

**Carpaţii Orientali:** 147 cm la Lăcăuți, 115 cm la Ceahlău-Toaca, 114 cm la Vf. Călimani, 94 la Bucin, 61 cm la Penteleu, 45 cm la Vf. Iezer, 11 cm la Poiana Stampei;

**Carpaţii Occidentali:** 88 cm la Stâna de Vale, 82 cm la Semenic, 40 cm la Băișoara, 25 cm la Vf. Vlădeasa 1800, 12 cm la Roșia Montană.

**Prognoza vremii în intervalul 18.03.2022, ora 20:00-20.03.2022, ora 20:00:**

Vremea va fi rece, geroasă în zonele înalte și noaptea în întreaga zonă montană. Cerul va fi variabil, cu unele înnorări temporare în cursul zilelor de sâmbătă și duminică în Carpații Meridionali și Orientali. Izolat sunt condiții de ninsori slabe în Meridionali. Vântul va sufla slab și moderat, cu intensificări în zona înaltă montană ce vor atinge 60-80 km/h pe creste, viscolind trecător zăpada. Pe arii restrânse se va semnala ceață, asociată izolat și cu depuneri de chiciură pe creste.

**Temperaturi prognozate în intervalul 18.03.2022, ora 20:00-20.03.2022, ora 20:00:**

**Peste 1800 m:** temperaturi minime: -20...-12 gr.C; temperaturi maxime: -16...-7 gr.C;

**Sub 1800 m:** temperaturi minime: -15...-8 gr.C; temperaturi maxime: -10...0 gr.C (cu cele mai ridicate valori în masivele vestice, în creștere ușoară de la o zi la alta);

**Vânt la peste 2000 m:** din sector nord-estic, cu intensificări de 70-80 km/h;

**Izoterma de 0 grade**: 200-500 m în vestul Carpaților Meridionali și în Carpații Occidentali și 0-200 m în restul masivelor.

**Evoluția stratului de zăpadă și a riscului de avalanșă**

**Munții Făgăraş RISC ÎNSEMNAT (3)**

La peste 1800 m întâlnim un strat de pulver recent, ce depășește local 15-20 cm, depus peste un strat instabil de zăpadă acumulată în prima decadă a lunii martie. În zonele adăpostite, unde zăpada a fost depusă de vânt, se întâlnesc depozite mai consistente. În zonele de creastă se menţin plăcile de vânt, iar pe văi sunt troiene însemnate. În profunzime, stratul vechi este consolidat și compact. Riscul dislocării stratului instabil din partea superioară, ce are pe alocuri 40-50 cm, sau a plăcilor de vânt din zonele înalte la supraîncărcări oricât de mici și al declanșării avalanșelor va fi **însemnat (3).**

La altitudini sub 1800 m, deși zăpada are încă dimensiuni importante, stratul s-a mai consolidat prin înghețarea zăpezii umezite, pe fondul răcirii accentuate a vremii. În partea superioară întâlnim un strat moderat instabil, care poate fi dislocat la supraîncărcări și care poate aluneca peste zăpada mai veche și compactă din profunzime pe pantele mai înclinate. Îndeosebi în zonele unde se întâlnesc depozite mai mari de zăpadă, riscul declanșării avalanșelor mici și izolat medii va fi **moderat (2)**.

**Munții Bucegi RISC ÎNSEMNAT (3)**

La peste 1800 m, în partea superioară întâlnim un strat recent de pulver, ce depășește local 10-15 cm, depus peste zăpada acumulată în prima decadă a lunii martie. Astfel, primii 30-40 cm se constituie într-un strat instabil, cu rezistență scăzută, care poate ceda la supraîncărcări. Spre creste sunt formate plăci de vânt, iar în zonele adăpostite de pe văi, depozite însemnate de zăpadă. În profunzime, stratul vechi este în general compactat și stabil. Riscul declanșării avalanșelor va fi **însemnat (3)**, ele putând apărea prin dislocarea stratului instabil din partea superioară sau prin ruperea a plăcilor de vânt din zonele înalte, la supraîncărcări.

Sub 1800 m, stratul s-a mai stabilizat ușor pe fondul temperaturilor scăzute ce au dus la înghețarea zăpezii umezite în perioada precedentă. Cu toate acestea, regăsim în partea superioară un strat instabil, ce depășește pe alocuri 20-30 cm și care poate aluneca peste zăpada mai veche și compactă din profunzime. Îndeosebi la supraîncărcări și în zonele de pe văi unde se întâlnesc depozite mai mari de zăpadă, pe pantele mai înclinate, riscul declanșării avalanșelor mici și izolat medii va fi **moderat (2)**.

**Munții Parâng–Șureanu RISC ÎNSEMNAT (3)**

La altitudini de peste 1800 m, la suprafaţă întâlnim un strat recent de pulver, ce depășește local 15-20 cm, depus peste zăpada acumulată în prima decadă a lunii martie și formând împreună un strat instabil de zăpadă cu rezistență scăzută. În zonele adăpostite se găsesc depozite mai însemnate de zăpadă. În apropierea crestelor sunt formate plăci de vânt. La supraîncărcări, stratul instabil de la suprafață, ce depășește pe alocuri 40 cm, poate aluneca peste cel mai vechi și stabil aflat dedesubt, iar plăcile de vânt se pot rupe, ducând astfel la declanșarea de avalanşe de dimensiuni medii, riscul fiind **însemnat (3)**.

Sub 1800 m zăpada s-a consolidat ușor pe fondul temperaturilor foarte scăzute, ce au dus la înghețarea zăpezii umezite în perioada precedentă. La supraîncărcări mari pe văi și în zonele adăpostite, unde se găsesc depozite mai vechi şi însemnate de zăpadă, există un risc **moderat (2)** de declanșare a avalanșelor de dimensiuni mici și izolat medii.

**Munții Țarcu–Godeanu RISC ÎNSEMNAT (3)**

La peste 1800 m, la suprafață întâlnim câțiva cm de zăpadă proaspătă și un strat încă instabil în primii 30 cm, deși stratul de zăpadă s-a consolidat ușor în ansamblu. Pe văi sunt prezente depozite mai însemnate de zăpadă, iar în zonele înalte, plăci de vânt. Stratul vechi este în general stabilizat. La supraîncărcări mari în special, se poate disloca stratul instabil de la suprafață sau se pot rupe plăcile de vânt, riscul declanșării avalanșelor fiind **însemnat (3)**.

Sub 1800 m stratul s-a consolidat ușor pe fondul scăderii temperaturilor. Se întâlnește încă un strat cu rezistență moderată în zona superioară, peste stratul vechi și general consolidat. La supraîncărcări mari se pot declanșa avalanșe de dimensiuni mici și izolat medii, riscul declanșării avalanșelor fiind **moderat (2)**.

**Munții Rodnei RISC MODERAT (2)**

La peste 1800 m stratul de zăpadă este relativ consolidat. În zonele înalte sunt plăci de vânt mai vechi, iar pe văi și în zonele adăpostite depozite însemnate de zăpadă. La supraîncărcări mari există riscul declanșării unor avalanşe de dimensiuni mici și izolat medii în zonele cu depozite mai consistente de zăpadă, riscul fiind **moderat (2)**.

Sub 1800 m stratul de zăpadă are dimensiuni mai reduse, s-a stabilizat ușor pe fondul înghețării zăpezii umezite în perioada precedentă, dar pe anumite pante se întâlnesc încă depozite însemnate. La suprasarcini, în zonele cu acumulări mai importante, stratul instabil de la suprafață poate fi dislocat, îndeosebi pe pantele mai înclinate, ducând la declanșarea de avalanșe de dimensiuni în general mici și izolat medii, riscul fiind **moderat (2)**.

**Munții Călimani – Bistriței – Ceahlău RISC ÎNSEMNAT (3)**

La peste 1800 m în partea superioară întâlnim un strat încă instabil, ce depășește pe alocuri

25-30 cm, alcătuit în principal din zăpada acumulată în prima decadă a lunii martie, precum și zone cu plăci de vânt în apropierea crestelor. În profunzime, stratul vechi este în general consolidat. Pe pantele adăpostite sunt prezente depozite mai vechi și însemnate de zăpadă. Riscul de declanșare al avalanșelor va fi **însemnat (3)**, fiind favorizat la supraîncărcări mari, când se pot rupe vechile plăci de vânt sau când se poate disloca stratul instabil din partea superioară, în special pe pantele mai înclinate. Sub 1800 m altitudine, stratul de zăpadă s-a consolidat ușor, are în ansamblu dimensiuni mai reduse, exceptând zonele mai adăpostite unde vântul a acumulat zăpada, formând şi troiene. Riscul declanșării avalanșelor de dimensiuni mici și izolat medii va fi **moderat (2),** putând apărea mai ales la supraîncărcări mari, pe pantele mai înclinate, cu depozite mai consistente de zăpadă.

**Munții Vlădeasa-Muntele Mare RISC MODERAT (2)**

Stratul s-a consolidat ușor. Cu toate acestea, pe versanții vestici și pe anumite văi întâlnim un strat de zăpadă recentă cu rezistență scăzută, ce depășește local 15 cm. În profunzime, stratul vechi este în general bine consolidat. În apropierea crestelor se întâlnesc unele plăci de vânt. Mai ales la supraîncărcări, pe pantele mai înclinate și pe văile cu depozite mai mari de zăpadă se pot declanșa unele avalanșe de dimensiuni mici, riscul de avalanşe fiind **moderat (2)**.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC MODERAT (2)** |
| **BUCEGI** | **RISC ÎNSEMNAT (3)** | **RISC MODERAT (2)** |
| **PARÂNG - ȘUREANU** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU** | **RISC ÎNSEMNAT (3)** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC MODERAT (2))** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC ÎNSEMNAT (3)** | **RISC MODERAT (2)** |
| **VLĂDEASA-MUNTELE MARE** | **RISC MODERAT (2** | **RISC MODERAT (2** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Botoșani** informează că în data de 18.03.2022, în jurul orei 14:00, s-a produs un incendiu în zona Șoselei Iașului din municipiul Botoșani ca urmare a incendierii vegetaţiei de pe un teren proprietate particulară și extinderii focului la alte terenuri private cu vegetaţie uscată. Au ars, de asemenea, un autoturism și anvelope uzate depozitate pe unul dintre terenuri, cu degajări masive de fum. I.S.U. Botoșani a intervenit cu patru autospeciale și a stins incendiul la ora 16:00.

**Agenţia Naţională pentru Protecţia Mediului** informează că din rezultatele analizelor efectuate în data de 17.03.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţiile: BV-6** (municipiul Codlea), **CJ-1, CJ-3** (municipiul Cluj-Napoca), **CJ-5** (municipiul Dej), **SM-1** (municipiul Satu Mare) și **AG-6** (municipiul Câmpulung)**.**

1. **În domeniul solului şi vegetaţiei**

**A.R.B.D.D. Tulcea** revine cu informaţii despre incendiul izbucnit în data de 17.03.2022, la ora 15:00, în zona tampon Lac Rotundu – partea de nord, pe raza Districtului Ecologic Tulcea-Chilia. Acesta a afectat o suprafaţă de 15 ha de stuf şi papură şi s-a stins de la sine în data de 18.03.2022, în jurul orei 06:00.

**Garda Forestieră Oradea** informează că în data de 12.03.2022, la ora 17:00, s-a produs un incendiu în zona comunei Beliu, pe raza Ocolului Silvic Dumbrava, jud. Arad. Acesta a afectat o suprafaţă de 11 ha de litieră și a fost stins în aceeași zi, la ora 21:00, de către personalul silvic.

**Garda Forestieră Oradea** informează că în data de 13.03.2022, la ora 14:14, s-a produs un incendiu de vegetaţie în zona satului Luncșoara, comuna Aușeu, pe raza Ocolului Silvic Aleșd, jud. Bihor. Acesta a afectat o suprafaţă de 1 ha și a fost stins în aceeași zi, la ora 19:20, de către personalul silvic, pompieri (militari și civili) și cetăţeni.

**Garda Forestieră Oradea** informează că în data de 15.03.2022, la ora 14:20, s-a produs un incendiu în zona orașului Valea lui Mihai, pe raza Ocolului Silvic Săcueni, jud. Bihor. Acesta a afectat o suprafaţă de 0,6 ha de litieră și a fost stins în aceeași zi, la ora 15:30, de către personalul silvic, pompierii militari și cetăţeni.

**Garda Forestieră Oradea** informează că în data de 14.03.2022, la ora 14:27, s-a produs un incendiu în zona satului Râpa, comuna Tinca, pe raza Ocolului Silvic Tinca, jud. Bihor. Acesta a afectat o suprafaţă de 8,40 ha de litiera și a fost stins în data de 15.03.2022, la ora 06:44, de către personalul silvic, pompierii militari și cetăţeni.

**Garda Forestieră Oradea** informează că în data de 15.03.2022, la ora 05:35, s-a produs un incendiu în zona satului Râpa, comuna Tinca, pe raza Ocolului Silvic Tinca, jud. Bihor. Acesta a afectat o suprafaţă de 2,27 ha de litiera și a fost stins în data de 15.03.2022, la ora 09:45, de către personalul silvic și pompierii militari.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.